ธกส.รื้อฝ่ายสินเชื่อ จัดฐานข้อมูลใหม่
ธ.ก.ส.จัดทัพองค์กรใหม่ ยุบรวมสินเชื่อเหลือฝ่ายเดียว หวังรวมฐานข้อมูลลูกหนี้
15 มี.ค. 2559

ธ.ก.ส.จัดทัพองค์กรใหม่ ยุบรวมสินเชื่อเหลือฝ่ายเดียว หวังรวมฐานข้อมูลลูกหนี้
รายงานข่าวจากกระทรวงการคลัง เปิดเผยว่า ที่ประชุมคณะกรรมการธนาคารเพื่อการเกษตรและสหกรณ์การเกษตร หรือ ธ.ก.ส. เห็นชอบการปรับปรุงโครงสร้างองค์การของ ธ.ก.ส. โดยควบรวมส่วนงานระดับฝ่ายและสำนัก ได้แก่ ฝ่ายสินเชื่อบุคคล ฝ่ายสินเชื่อสถาบัน สำนักบริหารจัดการหนี้ และสำนักสินเชื่อวิสาหกิจชุมชนและกองทุนหมู่บ้าน ควบรวมเป็นฝ่ายสินเชื่อและสำนักวิเคราะห์และกลั่นกรองสินเชื่อ เพื่อให้การปล่อยสินเชื่อทั้งปกติและสินเชื่อนโยบายของรัฐมีประสิทธิภาพ สามารถเรียกฐานข้อมูลลูกหนี้ใช้ได้โดยไม่ซ้ำซ้อน
ทั้งนี้ จากผลดำเนินงานในรอบ 6 เดือนของปีบัญชี 2558 (เม.ย.–ก.ย. 2558 ) ธนาคารมียอดสินเชื่อปล่อยใหม่กว่า 7.08 หมื่นล้านบาท ส่งผลให้ยอดรวมสินเชื่อคงเหลือเป็น 1.16 ล้านล้านบาท ขยายตัว 6.50% เมื่อเทียบสิ้นปีบัญชีก่อน
นอกจากนี้ ยังมีมติรวมฝ่ายพัฒนาลูกค้าและชนบทและฝ่ายพัฒนาตลาดและผลิตภัณฑ์ให้เป็นฝ่ายพัฒนาลูกค้าและชนบท และควบรวมสำนักธุรกิจอิเล็กทรอนิกส์กับสำนักบัตรสินเชื่อเกษตรกร เป็นฝ่ายการตลาดดิจิทัล รองรับการพัฒนาระบบเป็นชิปการ์ด และอี-เพย์เมนต์ตามนโยบายของรัฐบาล รวมทั้งจัดตั้งส่วนงานระดับสำนัก 4 สำนัก ได้แก่ สำนักส่งเสริมธรรมาภิบาลและการกำกับการปฏิบัติตามกฎเกณฑ์ สำนักงานบริหารจัดการหนี้สินนอกระบบ ศูนย์บ่มเพาะและพัฒนานวัตกรรมเอสเอ็มอีเกษตร
ขณะเดียวกันได้ตั้งสำนักงานโครงการสินเชื่อ 1 ตำบล 1 เอสเอ็มอีเกษตร พร้อมทั้งตั้งคณะกรรมการกำกับโครงการขึ้นเพื่อกำหนดนโยบาย แก้ปัญหา ประสานกับหน่วยงานต่างๆ ที่เกี่ยวข้อง เพื่อให้การขับเคลื่อนประสบความสำเร็จ